C 183/8

Ungārijas Inovāciju un tehnoloģiju ministrijas paziņojums saskaņā ar 3. panta 2. punktu Eiropas Parlamenta un Padomes 1994. gada 30. maija Direktīvā 94/22/EK par atļauju piešķiršanas un izmantošanas noteikumiem ogļūdeņražu meklēšanai, izpētei un ieguvei

Publisks uzaicinājums iesniegt piedāvājumus konkursam par koncesijas piešķiršanu ģeotermālās enerģijas meklēšanai, izpētei un ieguvei Gádoros apgabalā atbilstīgi koncesijai

(2019/C 183/05)

Ungārijas inovāciju un tehnoloģiju ministrs (turpmāk “līgumslēdzēja iestāde” jeb “ministrs”) kā ministrs, kas atbildīgs par kalnrūpniecību, ar šo Ungārijas vārdā izsludina publisku uzaicinājumu iesniegt piedāvājumus konkursam par ģeotermālās enerģijas meklēšanu, ieguvi un izmantošanu saskaņā ar koncesijas līgumu, pamatojoties uz 2011. gada Likumu CXCVI par valsts aktīviem (turpmāk “Valsts aktīvu likums”), 1991. gada Likumu XVI par koncesijām (turpmāk “Koncesiju likums”) un 1993. gada Likumu XLVIII par kalnrūpniecību (turpmāk “Kalnrūpniecības likums”), un saskaņā ar turpmāk izklāstītajiem nosacījumiem.

1. Ministrs sadarbībā ar Ungārijas Kalnrūpniecības un ģeoloģijas dienestu (MBFSZ) un atbilstīgi Koncesiju likumam un Kalnrūpniecības likumam publicēs uzaicinājumu iesniegt piedāvājumus, izvērtēs piedāvājumus un noslēgs koncesijas līgumu. Piedāvājumus, kas atbildīs konkursa specifikācijām, izvērtēs ministra izveidota Vērtēšanas komiteja.

Pamatojoties uz Vērtēšanas komitejas ieteikumu, ministrs izdos lēmumu par koncesijas piešķiršanu atbilstoši Koncesijas likuma (1) 5. panta 1. punktam, un uz tā pamata ministrs varēs noslēgt koncesijas līgumu ar uzvarējušo piedāvājuma iesniedzēju.

Konkursa procedūras valoda ir ungāru valoda.

2. Konkursa procedūrā drīkst piedalīties jebkura rīcībspējīga fiziska persona no Ungārijas vai ārvalstīm un jebkura pārredzama organizācija Valsts aktīvu likuma izpratnē, ja tās atbilst konkursa specifikācijām; ir atļauta arī kopīgu piedāvājumu iesniegšana. Ja saistībā ar konkrēto koncesiju iesniedz kopīgu piedāvājumu, piedāvājuma iesniedzējiem no sava vidus jāizraugās pārstāvis un jāuzņemas solidāra atbildība par koncesijas līguma izpildi. Konkursa procedūrā pret piedāvājumu iesniedzējiem no Ungārijas un ārvalstīm tiks ievērota vienlīdzīga attieksme.

Lai veiktu koncesijas līgumā paredzētās darbības, piedāvājuma iesniedzējam, kas paraksta koncesijas līgumu (“koncesionārs”), deviņdesmit dienu laikā pēc koncesijas līguma stāšanās spēka, izmantojot savus resursus, jānodibina uzņēmums, kura juridiskā adrese ir Ungārijā (turpmāk “koncesijas uzņēmums”); uzņēmuma nodibināšanas brīdī un visā tā darbības laikā koncesionāram uzņēmumā ir jāpieder akciju, uzņēmējdarbības interešu un balsstiesību vairākumam, un koncesionāram kā īpašniekam ir jāapņemas rūpēties par to, lai koncesijas uzņēmumā tiktu pildītas koncesijas līgumā noteiktās prasības. Koncesijas uzņēmumam saskaņā ar koncesijas līgumu būs kalnrūpniecības operatora tiesības un pienākumi.

3. Koncesijas ilgums: 35 gadu no koncesijas līguma stāšanās spēkā; ja koncesionārs un koncesijas uzņēmums būs laikus izpildījuši visus savus pienākumus atbilstoši līgumam, sākotnējo termiņu bez jauna uzaicinājuma iesniegt piedāvājumus var pagarināt vienu reizi uz laiku, kas nepārsniedz pusi no līguma sākotnējā termiņa.

4. Informācija par koncesijas apgabalu

Koncesijas apgabals. Šis apgabals atrodas Békés un Csongrád novadā tabulā uzskaitītajās pašvaldībās.

Pašvaldība Novads Pašvaldība Novads Árpádhalom Csongrád Nagymágocs Csongrád Csorvás Békés Nagyszénás Békés Eperjes Csongrád Orosháza Békés Fábiánsebestyén Csongrád Szentes Csongrád Gádoros Békés

Koncesijas apgabala segslānis: 2 500 m no zemes virskārtas un pamatieži, 6 000 m zem Baltijas jūras līmeņa.

Stūru koordinātas, kas nosaka koncesijas apgabalu, ir aplūkojamas vienotajā valsts projekciju sistēmā Ungārijas Kalnrūpniecības un ģeoloģijas dienesta vietnē (www.mbfsz.gov.hu) nolaižamā izvēlnē “Koncesszió” (Koncesijas) un Inovāciju un tehnoloģiju ministrijas vietnē (http://www.kormany.hu/hu/innovacios-es-technologiai-miniszterium).

Koncesijas apgabala platība: 419,4 km2.

Atradņu vietas, kuru segslānis atrodas augstāk nekā koncesijas apgabala segslānis un kuru pamatieži atbilst koncesijas apgabala pamatiežiem vai iesniedzas dziļāk nekā tie, nav iekļautas koncesijas apgabalā.

5. Minimālā neto koncesijas maksa: 21 000 000 HUF (divdesmit viens miljons forintu) plus PVN, bet konkursa procedūrā drīkst piedalīties ar piedāvājumu par lielāku fiksētu summu. Pēc rezultātu publicēšanas uzvarējušajam piedāvājuma iesniedzējam koncesijas maksa jāsamaksā tādā apmērā, kārtībā un termiņā, kā noteikts koncesijas līgumā.

6. Lai piedalītos koncesijas piešķiršanas konkursa procedūrā, jāsamaksā dalības maksa 1 500 000 HUF (viens miljons pieci simti tūkstošu forintu) plus PVN; šī summa jāsamaksā konkursa dokumentācijā norādītajā kārtībā.

7. Lai piedāvājums būtu derīgs un garantētu, ka tas ir saistošs, papildus dalības maksai piedāvājumu iesniedzējiem līdz plkst. 24.00 dienā pirms piedāvājumu iesniegšanas termiņa jāiemaksā piedāvājuma nodrošinājums 15 000 000 HUF (piecpadsmit miljoni forintu). Ja piedāvājuma iesniedzējs atsauc savu dalību vai ja piedāvājuma iesniedzējs uzvar konkursā, bet pēc tam nenoslēdz līgumu vai nesamaksā koncesijas maksu tādā apmērā, kārtībā un termiņā, kā noteikts līgumā, tas zaudē samaksāto piedāvājuma nodrošinājumu, un to saņem līgumslēdzēja iestāde. Piedāvājuma nodrošinājuma maksājumu veic atbilstoši konkursa dokumentācijai.

8. Kalnrūpniecības nodevas minimālā likme, kas maksājama, pamatojoties uz koncesijas līgumu, saskaņā ar ministra lēmumu būs 2 %; konkursa procedūrā var piedalīties arī ar augstāku kalnrūpniecības nodevas likmi; ja tā tiek pieņemta, to iereģistrē koncesijas līgumā un tā jāmaksā līdz koncesijas termiņa beigām.

9. Juridiskie, finansiālie, tehniskie un citi nosacījumi un informācija par konkursa procedūru ir pieejama konkursa dokumentācijā.

10. Konkursa dokumentāciju, uzrādot attiecīgu dokumentāru pieradījumu, kas apliecina, ka konkursa dokumentācijas maksa ir samaksāta, var saņemt, vēlākais, dienu pirms pieteikumu iesniegšanas termiņa Ungārijas Kalnrūpniecības un ģeoloģijas dienesta Klientu apkalpošanas daļā (adrese: Columbus utca 17-23, 1145 Budapest, Ungārija; tālrunis +36 13012900) darbdienās no plkst. 8.00 līdz 14.00. Ungārijas Kalnrūpniecības un ģeoloģijas dienests pircējam tā vārdā izdos attiecīgu apliecinājumu.

Saziņas un informācijas saņemšanas vajadzībām, iegādājoties konkursa dokumentāciju, pircējam ir jāiesniedz arī koncesijas piedāvājuma iesniedzēja veidlapa, kuru var lejupielādēt Ungārijas Kalnrūpniecības un ģeoloģijas dienesta vietnē (www.mbfsz.gov.hu) nolaižamā izvēlnē “Koncesszió” (Koncesijas).

11. Konkursa dokumentācijas cena ir 100 000 HUF (simts tūkstošu forintu) plus PVN, un šī summa ar pārskaitījumu jāiemaksā Ungārijas Kalnrūpniecības un ģeoloģijas dienesta kontā Nr. 10032000-01417179-00000000. Maksājuma uzdevumā jānorāda kods GAGTDV un konkursa dokumentācijas pircēja vārds, uzvārds / nosaukums. Maksājumu par konkursa dokumentāciju nepieņem skaidrā naudā, un tas netiks atmaksāts ne pilnā apmērā, ne daļēji. Ja konkursa dokumentācija nav saņemta, pirkuma cena maksātājam tiks atmaksāta piecu dienu laikā pēc piedāvājuma iesniegšanas termiņa.

12. Piedāvājumus drīkst iesniegt tikai personas, kas iegādājušās konkursa dokumentāciju, kā arī samaksājušas dalības maksu un iemaksājušas piedāvājuma nodrošinājumu. Ja tiek iesniegts kopīgs piedāvājums, ir pietiekami, ja konkursa dokumentāciju iegādājas tikai viens no piedāvājuma iesniedzējiem.

13. Piedāvājumi jāiesniedz personiski 2019. gada 26. septembrī no plkst. 10.00 līdz 12.00 Ungārijas Kalnrūpniecības un ģeoloģijas dienesta Klientu apkalpošanas daļā (adrese: Columbus utca 17-23, 1145 Budapest, Ungārija), un tiem jābūt ungāru valodā, kā noteikts konkursa dokumentācijā.

14. Piedāvājums kļūst piedāvājuma iesniedzējam saistošs no tā iesniegšanas brīža, un tas paliek saistošs līdz konkursa procedūras beigām. Piedāvājumu iesniedzēji nedrīkst atteikties no atbildības, ja tie nespēj izpildīt savu piedāvājumu.

15. Ministrs patur tiesības koncesijas konkursa procedūru pasludināt par nesekmīgu. Nesekmīgas konkursa procedūras gadījumā pret ministru, ministra pārstāvēto Ungārijas valsti vai Inovāciju un tehnoloģiju ministriju kā ministra darbavietu nedrīkst iesniegt nekādas prasības.

16. Uzvarējušais piedāvājuma iesniedzējs, izmantojot šajā nolūkā obligāti nodibinātu koncesijas uzņēmumu, uz koncesijas darbības laiku iegūs ekskluzīvas tiesības veikt ģeotermālās enerģijas meklēšanu, ieguvi un izmantošanu koncesijas apgabalā. Tiklīdz lēmums par ģeotermālās aizsardzības robežu kļūst par galīgu, koncesijas tiesības uz meklēšanas apgabalu attieksies tikai uz ģeotermālās aizsardzības robežas teritorijā.

17. Katrs piedāvājuma iesniedzējs drīkst iesniegt tikai vienu piedāvājumu.

18. Termiņš, kādā jāpieņem lēmums par koncesijas piedāvājumiem: 90 dienas no piedāvājumu iesniegšanas termiņa.

19. Līgumslēdzēja iestāde nodrošinās vienlīdzīgus konkurences nosacījumus un nepiemēros nekādus preferenciālus kritērijus.

20. Konkursam iesniegto piedāvājumu vērtēšanas kritēriji

I. Vērtēšanas kritēriji, kas attiecas uz koncesijā paredzētās izpētes darba programmas saturu: — izpētes darbu programmas profesionālā kvalitāte (programma izstrādāta ar mērķi veikt pēc iespējas plašāku ģeotermālās enerģijas meklēšanu), — plānotais izpētes ilgums, — finanšu saistības, īstenojot izpētes darbu programmu, — paredzēto tehnisko risinājumu mūsdienīgums, — vides aizsardzības un kaitējuma nepieļaušanas un mazināšanas pasākumi, ko plānots veikt koncesijā paredzēto darbu laikā, — tas, cik drīz paredzēts sākt ģeotermālās enerģijas izmantošanu (saskaņā ar likumu tam jānotiek trīs gadu laikā).

II. Vērtēšanas kritēriji, kas attiecas uz piedāvājuma iesniedzēja spēju izpildīt koncesijas līgumu: — piedāvājuma iesniedzēja finansiālais stāvoklis, resursu pieejamība koncesijā paredzēto darbu finansēšanai un tas, cik liela daļa no resursiem ir paša resursi, — saistībā ar ģeotermālās enerģijas meklēšanu, ieguvi un izmantošanu veikto darbu kopējā vērtība.

III. Vērtēšanas kritēriji, kas attiecas uz koncesijas līgumā noteiktajām maksāšanas saistībām: — piedāvātās neto koncesijas maksas salīdzinājums ar ministra noteikto minimālo koncesijas maksu, — piedāvātās kalnrūpniecības nodevas salīdzinājums ar ministra noteikto minimālo kalnrūpniecības nodevu.

Detalizēti piedāvājumu vērtēšanas kritēriji un tiesību akti, kas nosaka koncesijā paredzēto darbu atļaušanas procedūru un to, kā tie veicami un pabeidzami, ir norādīti konkursa dokumentācijā.

21. Koncesijas līgums

Koncesijas līgums jānoslēdz 90 dienu laikā pēc rezultātu paziņošanas. Ministrs šo termiņu var pagarināt tikai vienu reizi un ne vairāk kā par 60 dienām.

Uzvarējušais piedāvājuma iesniedzējs būs tiesīgs veikt ekskluzīvu, valsts kontrolētu saimniecisko darbību (ģeotermālās enerģijas meklēšana, ieguve un izmantošana noteiktā apgabalā), kas saskaņā ar koncesiju atļauta uz koncesijas darbības laiku saskaņā ar attiecīgajiem tiesību aktiem un koncesijas līgumu.

Koncesijas līguma projekts ir pievienots konkursa dokumentācijai.

22. Informāciju par konkursa procedūru drīkst pieprasīt tikai rakstiski ungāru valodā konkursa dokumentācijā noteiktajā kārtībā pēc tam, kad ir iegādāta konkursa dokumentācija; atbildes uz jautājumiem Ungārijas Kalnrūpniecības un ģeoloģijas dienests nosūtīs visām procedūrā iesaistītajām personām uz e-pasta adresi, kas norādīta piedāvājuma iesniedzēja identifikācijas veidlapā, kura iesniegta, iegādājoties konkursa dokumentāciju.

Budapeštā, 2019. gada martā Ministrs Prof. Dr. László PALKOVICS

(1) Datumā, kurā tiek publicēts šis uzaicinājums iesniegt piedāvājumus, par kalnrūpniecību atbildīgais valdības loceklis ir inovāciju un tehnoloģiju ministrs un par valstij piederošu aktīvu pārraudzību atbildīgais valdības loceklis ir ministre bez portfeļa, kas atbildīga par valsts aktīvu pārvaldību, saskaņā ar 116. panta 3. punktu un 144. panta 1. punktu 2018. gada 22. maija Valdības dekrētā Nr. 94/2018 par valdības locekļu pienākumiem un pilnvarām.